Eelnõu 15.08.2024

Esitaja: volikogu kultuuri- ja spordikomisjon

Ettekandja: komisjoni esimees

Tarmo Tagamets

****

**KANEPI VALLAVOLIKOGU**

**O T S U S**

Kanepi 15.08.2024 nr 1-3/…

**Maaritsa Rahvaraamatukogu ja Maaritsa kultuurimaja tegevuse**

**ümberkorraldamine Maaritsa Raamatukogu-Külakeskuseks**

Lähtudes kohaliku omavalitsuse korralduse seaduse paragrahvi 22 lõike 1 punktist 34, § 35 lõikest 2, rahvaraamatukogu seaduse paragrahvi 12 lõikest 1, Kanepi Vallavolikogu 20.03.2018 määruse nr 16 „Kanepi valla põhimäärus“ § 27 lõikest 5, Kanepi Vallavolikogu 19.12.2019 määruse nr 18 „Maaritsa Rahvaraamatukogu põhimäärus“ § 17 lõikest 1 ja 2, Valgjärve Vallavolikogu 17.10.2000 määruse nr 18 „Maaritsa kultuurimaja põhimääruse kinnitamine“ punkti 7.1 ning tulenevalt eesmärgist tagada kohalikele elanikele paremad teenused ja kasutada otstarbekamalt valla rahalisi vahendeid, Kanepi Vallavolikogu **o t s u s t a b:**

1. Korraldada Kanepi vallavalitsuse hallatavate asutusete Maaritsa Rahvaraamatukogu (registrikood 75011168) ja Maaritsa kultuurimaja (registrikood 75025621) tegevus ümber Maaritsa Raamatukogu-Külakeskuseks alates 01. jaanuarist 2025.

2. Ümberkorraldamisega liidetakse Maaritsa Rahvaraamatukoguga Maaritsa kultuurimaja. Maaritsa kultuurimaja lõpetab tegevuse, kõik ümberkorraldatavate asutuste õigused ning kohustused lähevad üle Maaritsa Raamatukogu-Külakeskusele.

3. Kanepi Vallavalitsusel viia läbi seadustes ettenähtud toimingud Maaritsa Rahvaraamatukogu ja Maaritsa kultuurimaja õiguste ja kohustuste üle andmiseks Maaritsa Raamatukogu-Külakeskusele.

4. Vallavalitsusel teha otsus teatavaks Kultuuriministeeriumile.

5. Otsus jõustub teatavakstegemisest.

6. Otsuse peale võib esitada Kanepi Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama, või esitada kaebuse Tartu Halduskohtule halduskohtumenetluse seadustikus sätestatud tingimustel ja korras.

Piret Rammul

volikogu esimees

**ÕIEND**

Kanepi Vallavolikogu otsuse eelnõule

**Maaritsa Rahvaraamatukogu ja Maaritsa kultuurimaja tegevuse**

**ümberkorraldamine Maaritsa Raamatukogu-Külakeskuseks**

Kohaliku omavalitsuse korralduse seaduse (KOKS) § 22 lõike 1 punkti 34 kohaselt kuulub volikogu ainupädevusse valla või linna ametiasutuse ja valla või linna ametiasutuse hallatava asutuse moodustamine, ümberkorraldamine ja tegevuse lõpetamine ning ametiasutuse põhimääruse kinnitamine. KOKS § lõike 2 kohaselt valla või linna ametiasutuse hallatava asutuse asutamise ja selle tegevuse lõpetamise otsustab volikogu. Hallatava asutuse põhimääruse, struktuuri ja koosseisu kinnitamine ning muutmine toimub volikogu poolt kehtestatud korras. Valla või linna ametiasutus ja ametiasutuse hallatav asutus registreeritakse riigi ja kohaliku omavalitsuse asutuste registris.

Rahvaraamatukogu seaduse § 12 lõigete 1 ja 2 kohaselt toimub rahvaraamatukogu ümberkorraldamine või tegevuse lõpetamine kohaliku omavalitsuse volikogu otsusel. Rahvaraamatukogu ümberkorraldamisest või tegevuse lõpetamisest teatab valla- või linnavalitsus Kultuuriministeeriumile vähemalt üks kuu enne kavandatavat tähtaega.

Käesoleva otsuse eelnõuga esitatakse ettepanek korraldada ümber Maaritsa Rahvaraamatukogu ja Maaritsa kultuurimaja tegevus Maaritsa Raamatukogu-Külakeskuseks.

Maaritsa külas Kiriku tee 6 tegutsevad ühes hoones eraldi asutustena rahvaraamatukogu ja kultuurimaja. Kahes asutuses kokku on 1,5 töökohta- rahvaraamtukogus 0,5 koormusega direktor ja kultuurimajas 1,0 koormusega juhataja. Valla haldus- ja finantskoormuse vähendamiseks on otstarbekas ühe katuse all toimuvad tegevused viia ühtse korralduse ja juhtimise alla. Raamatukogu ja kultuurimaja ümberkorraldamisega raamatukogu-külakeskuseks on planeeritud struktuuri 1,0 koormusega direktori töökoht, kus tööülesanded jaotuvad raamatukogu ning külakeskuse tegevuste vahel. Ümber korraldatud asutus alustab tegevust 01. jaanuarist 2025.

Ettepanek Maaritsa Rahvaraamatukogu ja Maaritsa kultuurimaja tegevuse ümberkorraldamiseks on esitatud volikogu kultuuri- ja spordikomisjoni 10.06.2024 koosolekul. Eelnõu on heaks kiidetud komisjoni 10.07.2024 koosolekul.

Eelnõu koostas

Katrin Slungin

vallasekretär